ഐപിഎല് ഫ്രാഞ്ചൈസികള് കൈക്കൊണ്ട 5 മോശം ആര് ടി എം തീരുമാനങ്ങള് തൊട്ടുമുന്പത്തെ സീസണില് തങ്ങള്ക്കൊപ്പം കളിച്ചിരുന്ന താരത്തെ ലേലത്തില് നിന്ന് ഫ്രാഞ്ചൈസികള്ക്ക് സ്വന്തമാക്കാന് അവസരം നല്കുന്നതാണ് റൈറ്റ് ടു മാച്ച് കാര്ഡുകള് ആര് ടി എം. 2018 ലെ മെഗാ ലേലത്തിലാണ് ബിസിസിഐ ആദ്യമായി ആര് ടി എം രീതി കൊണ്ടു വന്നത്. ഉദാഹരണത്തിന്, റാഷിദ് ഖാന് 2017 ലെ ഐപിഎല്ലില് സണ് റൈസേഴ്സ് ഹൈദരാബാദിന് വേണ്ടിയാണ് കളിച്ചിരുന്നത്. എന്നാല് 2018 ലെ താരലേലത്തില് പഞ്ചാബ് 9 കോടി രൂപക്ക് അദ്ദേഹത്തെ വാങ്ങി. എന്നാല് ഈ സമയം ഹൈദരാബാദ് ആര് ടി എം കാര്ഡ് ഉപയോഗിച്ച് റാഷിദിനെ തങ്ങള്ക്കൊപ്പമെത്തിക്കുകയായിരുന്നു. ഈ ഇടപാടില് 9 കോടി രൂപയാണ് ഹൈദരാബാദിനും മുടക്കേണ്ടി വന്നത്. ഇങ്ങനെ നോക്കുമ്ബോള് ആര് ടി എം കാര്ഡുകള് ലേലത്തില് ഫ്രാഞ്ചൈസികള്ക്ക് വളരെയധികം ഉപയോഗപ്രദമാകാറുണ്ട്. എന്നാല് ആര് ടി എം കാര്ഡ് വഴി ഫ്രാഞ്ചൈസികള്, ടീമിലേക്ക് തിരിച്ചെത്തിച്ച ചില സൂപ്പര് താരങ്ങള് പിന്നീട് ഐപിഎല്ലില് മോശം ഫോമിലേക്ക് വീഴുന്നതും നാം കണ്ടിട്ടുണ്ട്. അത്തരത്തില് ആര് ടി എം കാര്ഡ് ഉപയോഗിച്ച് ഫ്രാഞ്ചൈസികള് സ്വന്തമാക്കിയിട്ടും ആ ടീമുകള്ക്ക് കാര്യമായ നേട്ടങ്ങള് സമ്മാനിക്കാന് കഴിയാത്ത 5 താരങ്ങളെ നോക്കാം. ഐപിഎല് ഫ്രാഞ്ചൈസികളുടെ 5 മോശം ആര് ടി എം തീരുമാനങ്ങളെന്ന് ഇതിനെ പറയുന്നതിലും തെറ്റില്ല. 1 റോബിന് ഉത്തപ്പ 6.4 കോടി രൂപ കൊല്ക്കത്ത 2018 ലെ ഐപിഎല് ലേലത്തിലായിരുന്നു റോബിന് ഉത്തപ്പയെ ആര് ടി എം കാര്ഡ് ഉപയോഗിച്ച് കൊല്ക്കത്ത നൈറ്റ് റൈഡേഴ്സ് ടീമിലെത്തിച്ചത്. എന്നാല് മുന് സീസണുകളില് പുറത്തെടുത്ത മികവ് ഇതിന് ശേഷം ഐപിഎല്ലില് ആവര്ത്തിക്കാന് ഉത്തപ്പക്കായില്ല. ഫലമോ 2020 ലെ ഐപിഎല് താരലേലത്തിന് മുന്പ് ഫ്രാഞ്ചസി അദ്ദേഹത്തെ ടീമില് നിന്ന് റിലീസ് ചെയ്തു. 2 മാര്ക്കസ് സ്റ്റോയിനിസ് 6.2 കോടി രൂപ പഞ്ചാബ് 2018 ലെ ഐപിഎല് ലേലത്തിലായിരുന്നു ആര് ടി എം വഴി ഓസ്ട്രേലിയന് ഓള് റൗണ്ടര് മാര്ക്കസ് സ്റ്റോയിനിസിനെ പഞ്ചാബ് ഫ്രാഞ്ചൈസി ടീമിലേക്ക് തിരിച്ചെത്തിച്ചത്. എന്നാല് പ്രകടനം ദയനീയമായതോടെ 2020 സീസണ് മുന്പ് സ്റ്റോയിനിസിനെ അവര് ടീമില് നിന്ന് ഒഴിവാക്കി. 3 കുല്ദീപ് യാദവ് 5.8 കോടി കൊല്ക്കത്ത 2018 ല് ഇന്ത്യയിലെ ഏറ്റവും മികച്ച യുവ സ്പിന്നര്മാരില് ഒരാളായിരുന്നു കുല്ദീപ് യാദവ്. അത് കൊണ്ടു തന്നെ ആ വര്ഷത്തെ താര ലേലത്തില് കുല്ദീപിനായി ആര് ടി എം കാര്ഡ് ഉപയോഗിക്കുന്നതിന് കൊല്ക്കത്തക്ക് രണ്ടാമതൊന്ന് ആലോചിക്കേണ്ട കാര്യമുണ്ടായിരുന്നില്ല. എന്നാല് 2019 മുതല് പ്രകടനങ്ങള് മോശമാകാന് തുടങ്ങിയതോടെ കുല്ദീപിന് കൊല്ക്കത്ത പ്ലേയിംഗ് ഇലവനിലെ സ്ഥാനവും നഷ്ടമായി. നിലവില് ടീമിന്റെ തന്ത്രങ്ങളില് ഈ ഇടം കൈയ്യന് സ്പിന്നറില്ല. 4 ദീപക് ഹൂഡ 3.6 കോടി ഹൈദരാബാദ് 2018 ലെ ഐപിഎല് ലേലത്തിലായിരുന്നു ദീപക് ഹൂഡയെ ആര് ടി എം വഴി സണ് റൈസേഴ്സ് ഹൈദരാബാദ് സ്വന്തമാക്കിയത്. എന്നാല് പ്രതീക്ഷിച്ച പ്രകടനം ഇതിന് ശേഷം ഹൈദരാബാദിനായി പുറത്തെടുക്കാന് ഹൂഡക്കായില്ല. ഇതിന്റെ ഫലമായി അവര് അദ്ദേഹത്തെ ടീമില് നിന്നൊഴിവാക്കുകയും ചെയ്തു. പിന്നീട് പഞ്ചാബ് ഫ്രാഞ്ചൈസിയാണ് താരത്തെ വാങ്ങിയത്. 5 ഡേവിഡ് മില്ലര് 3 കോടി രൂപ പഞ്ചാബ് 2018 ല് ഡേവിഡ് മില്ലറിനെ ആര് ടി എം വഴി ടീമിലെത്തിക്കുന്നതിന് 3 കോടി രൂപയാണ് പഞ്ചാബ് മുടക്കിയത്. 2018 ലും 2019 ലും പ്രതീക്ഷിച്ച ഫോമിലേക്ക് ഉയരാനാവാതെ വന്നതോടെ അദ്ദേഹത്തെ പഞ്ചാബ് ടീമില് നിന്ന് റിലീസ് ചെയ്തു. നിലവില് രാജസ്ഥാന് റോയല്സിനൊപ്പമാണ് താരം കളിക്കുന്നത്.